ม็อบทยอยรวมตัวแยกสามย่าน รอเคลื่อนไปสถานทูตเยอรมนี ฟาก ตร. จัด 4 กองร้อยดูแลความปลอดภัย
ม็อบทยอยรวมตัวแยกสามย่าน รอเคลื่อนไปสถานทูตเยอรมนี ฟาก ตร. จัด 4 กองร้อยดูแลความปลอดภัย
ม็อบทยอยรวมตัวแยกสามย่าน รอเคลื่อนไปสถานทูตเยอรมนี ฟาก ตร. จัด 4 กองร้อยดูแลความปลอดภัย
26 ต.ค. 2563

มวลชนแนวร่วมกลุ่มราษฎรได้เริ่มทยอยเดินทางมารวมตัวที่บริเวณสามย่านมิตรทาวน์ตามที่แกนนำได้นัดหมายในเวลา 17.00 น. เพื่อเตรียมจัดขบวนเดินเท้าไปยังสถานทูตเยอรมนีประจำประเทศไทยที่ตั้งอยู่บนถนนสาทร โดยแกนนำเตรียมจะไปยื่นหนังสือให้ทางการเยอรมนี
โดยล่าสุดมวลชนแนวร่วมกลุ่มราษฎรเริ่มเคลื่อนขบวนเดินเท้าจากแยกสามย่านบริเวณหน้าสามย่านมิตรทาวน์หลังจากทยอยมารวมตัวกันตามนัดหมายเมื่อเวลา 17.00 น.ที่ผ่านมาเพื่อมุ่งหน้าไปยื่นหนังสือให้กับสถานทูตเยอรมนีประจำประเทศไทยที่ตั้งอยู่บนถนนสาทร โดยขณะนี้มาหยุดพักหน้าอาคารจามจุรีสแควร์ และแกนนำได้ประกาศให้นั่งพักก่อนส่งผลให้การจราจรฝั่งถนนพระราม 4 มุ่งหน้าสวนลุมพินีถูกปิดไปโดยปริยาย
ทั้งนี้ พล.ต.ต.ปิยะ ต๊ะวิชัย รองผู้บัญชาการตำรวจนครบาล (รองผบช.น) กล่าวถึงการดูแลกลุ่มผู้ชุมนุมที่มีการนัดรวมตัวกันที่บริเวณสามย่านมิตรทาวน์ก่อนจะเคลื่อนขบวนไปที่สถานทูตเยอรมนีในช่วงเย็นวันนี้ (26 ต.ค.63) ว่า ได้จัดกำลังดูแลความเรียบร้อย 4 กองร้อย และบริเวณถนนสาทร ถนนวิทยุ แยกวิทยุ ผลัดละ 5 กองร้อย จำนวน 2 ผลัด  เพื่อดูแลรักษาความปลอดภัยตามปกติ
โดยขณะนี้มีการนำรถบัสขนาดใหญ่ของสำนักงานตำรวจแห่งชาติหลายคันมาจอดเรียงบล็อกหน้าสถานทูตเยอรมนี พร้อมด้วยแนวรั้วลวดหนามอีกหนึ่งชั้น
อย่างไรก็ตาม ผู้ชุมนุมทั้ง 2 คณะคือกลุ่มประชาชนคนไทย นำโดยนายนิติธร ล้ำเหลือ หรือทนายนกเขา และนายพิชิต ไชยมงคลที่รวมตัวมายังสถานทูตเยอรมนีในช่วงเวลา 14.00 น.ที่ผ่านมา และกลุ่มราษฎรที่กำหนดจะเคลื่อนขบวนมาในเวลา 17.00 น.วันนี้ ไม่ได้ยื่นขออนุญาตชุมนุมตามกฎหมายที่กำหนดให้ยื่นขอก่อน 24 ชม. ดังนั้น จึงมีความผิดตาม พ.ร.บ.การชุมนุมสาธารณะ ซึ่งเจ้าหน้าที่จะต้องดำเนินคดีตามกฎหมาย
ด้าน พ.ต.อ.กฤษณะ พัฒนเจริญ รองโฆษก ตร. กล่าวว่า การออกมาชุมนุมไม่ได้ขออนุญาตตามพ.ร.บ.ชุมนุมสาธารณะ  ซึ่งจะต้องแจ้งต่อ สน.ท้องที่นั้นๆ ว่าจะมีการชุมนุมโดยกลุ่มใด ห้วงเวลาใด และเมื่อเจ้าหน้าที่ตำรวจได้รับการประสานแจ้งการชุมนุมก็จะมีหนังสือกลับไปยังผู้ยื่นขอว่าจะอนุญาตหรือไม่ หรือรับทราบ หรือมีเงื่อนไขอย่างไร ห้ามใกล้สถานที่ใด ทำสิ่งใดได้หรือไม่ได้ ดังนั้นต้องปฏิบัติตามกฎหมายในการแจ้งเจ้าหน้าที่ให้รับทราบ แต่ก็ไม่ได้มีการแจ้ง